Panorpodidae

Brachypanorpa
 Panorpodes

Panorpodidae er en gruppe (familie) av insekter som hører til den lille ordenen nebbfluer (Mecoptera). Skorpionfluer har hodet trukket ut i en snabel eller et nebb. Denne karakteristiske hodefasongen gjør det lett å skille en skorpionflue fra andre insekter.

Utseende 
De ligner på familien Panorpidae men skiller seg ved at hodet er kortere.
Denne familien har ikke hodet trukket ut til et langt "nebb" som de fleste andre skorpionfluer. Hos Brachypanorpa er "nebbet" ganske kort, hos Panorpodes er det omtrent dobbelt så langt som øyets diameter, mens det er minst tre ganger så langt som øyets diameter hos Panorpidae. Kroppen er gul til gulbrun, de membranøse delene ofte grønnlige, vingene ensfarget gulbrune. Hunnene har reduserte, korte vinger hos slekten Brachypanorpa, mens vingene er velutviklede hos hunner av Panorpodes.

Larven er scarabaeiform, det vil si kort og tykk, C-formet med korte bein.

Liv og utvikling 
Observasjoner kan tyde på at Brachypanorpa-artene er planteetere, men dette er foreløpig uvisst. Det har blitt sett at de skraper det øvre cellelaget (epidermis) fra blader. Hunnen legger eggene i jorden eller i råtten ved.

Utbredelse 
Familien er utbredt med én slekt (Brachypanorpa) i Nord-Amerika og én slekt (Panorpodes) i Øst-Asia, sistnevnte har også én art i California. Nylig ble slekten Austropanorpodes beskrevet fra fossiler fra Patagonia, denne bør trolig plasseres i denne familien.

Systematisk inndeling 

 Ekte insekter (Ectognatha)  
 Vingede insekter 
 Holometabole insekter 
 Mecopteriformia
 Antliophora
 Orden nebbfluer (Mecoptera)
 Underorden Eumecoptera
 Familien Panorpodidae – 2 nålevende slekter, nordlige halvkule
 Slekten Austropanorpodes Petrulevicius, 2009 – fossil slekt fra eocen, Argentina, hører trolig til her.
 Slekten Brachypanorpa Carpenter, 1931
 Brachypanorpa carolinensis Banks, 1905	(Nord-Carolina)
 Brachypanorpa jeffersoni Byers, 1976	(USA)
 Brachypanorpa montana Carpenter, 1931	(Oregon)
 Brachypanorpa oregonensis (McLachlan, 1881)	(USA)
 Brachypanorpa sacajawea Byers, 1990	(USA)
 Slekten Panorpodes MacLachlan, 1875
 Panorpodes brachypodus Tan & Hua, 2008 – Kina
 Panorpodes brevicaudatus (Hua, 1998) – Kina
 Panorpodes colei Byers, 2005 	(California)
 Panorpodes komaensis Okamoto, 1925	(Korea)
 Panorpodes maculatus Miyamoto, 1984	(Japan)
 Panorpodes paradoxus McLachlan, 1875	(Japan)
 Panorpodes pulcher Issiki, 1927	(Japan)

Kilder 
 Byers, G.W. (1997) Biology of Brachypanorpa (Mecoptera: Panorpodidae). Journal of the Kansas Entomological Society 70: 313-332. 
 Byers, G.W. (2005) Panorpodes discovered in North America (Mecoptera: Panorpodidae). Journal of the Kansas Entomological Society 78: 71-74. 
 Petrulevicius, J.F. (2009) A panorpoid (Insecta: Mecoptera) from the lower Eocene of Patagonia, Argentina. Journal of Paleontology 83: 994-997.

Eksterne lenker 
 
 Tree of Life - Skorpionfluer, (Mecoptera) engelskspråklig, med bilder.
 Bildegalleri over nordamerikanske arter
 Norsk Entomologisk forening For den som er insektinterresert.

Nebbfluer